През изминалата седмица от 06.06. до 10.06. четирима преподаватели от Помощно училище „Д-р Петър Берон“ – град Добрич бяха на 5 дневна работна среща в училище „Лейксайд“ /Lakeside/ в Уелун гардън сити /Welwyn Garden City/ – Великобритания по проект „Да мислим глобално, да учим заедно“ по програма Еразъм+.

Това е специално училище, в което учат деца със специални образователни потребности, за които масовите училища не са били считани за подходящи. Целта на срещата бе запознаване с образователната система, методите и условията на работа при тях – обмяна на опит. Всички участници от европейските училища - партньори имаха възможност да проведат уроци с английските деца.

 Домакините демонстрираха пред гостите сензорна терапия чрез плуване - хидротерапия, обучение сред природата, методи за работа с деца аутисти Шербон/Sherbourne/, Рибаунд /Rebound/, методи за работа при деца със сензорни дисфункции.

 За отбелязване е факта, че обучението на децата със СОП в Обединеното Кралство е под особена грижа на държавата. То се извършва в специални училища с професионално обучени и лицензирани учители при много богата материално техническа база и голям брой помощен персонал.

